b'\n_START_ARTICLE_\nKaari Utrio\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nUtrion vanhemmat olivat kirjankustantaja ja Tammen toimitusjohtaja Untamo Utrio ja toimittaja Meri Utrio (o.s. Vitikainen). Utrion kotona oli nelisentuhatta kirjaa ja kirjallisuuden merkityst\xc3\xa4 pidettiin suurena. Utrio tutustui kirjallisuuteen jo nuorena, kun h\xc3\xa4nen \xc3\xa4itins\xc3\xa4 luki lapsille iltasaduksi maailmankirjallisuuden klassikoita, kuten Rudyard Kiplingi\xc3\xa4 ja William Shakespearea. _NEWLINE_Seitsenvuotiaana Utrio luki itse ensimm\xc3\xa4isen kokonaisen kirjan, joka oli paksu Jokamiehen maailmanhistoria. Koulussa Utrio menestyi hyvin, my\xc3\xb6s ainekirjoituksissa, vaikkei h\xc3\xa4nell\xc3\xa4 ollut viel\xc3\xa4 suunnitelmia kirjailijaksi ryhtymisest\xc3\xa4. Sen sijaan h\xc3\xa4nen toiveammattinsa oli historiantutkija. Carl Grimbergin Kansojen historia toimi h\xc3\xa4nelle t\xc3\xa4rke\xc3\xa4n\xc3\xa4 johdantona historiaan._NEWLINE_Utrio valmistui ylioppilaaksi vuonna 1962 Helsingin tytt\xc3\xb6lukiosta. H\xc3\xa4n opiskeli historiaa Helsingin yliopistossa ja valmistui filosofian kandidaatiksi vuonna 1967. Seuraavana vuonna Utrio julkaisi ensimm\xc3\xa4isen romaaninsa Kartanonherra ja kaunis Kirstin, jonka Tammi kustansi. Kirjan nimi oli kustantajan antama, eik\xc3\xa4 Utrio itse pit\xc3\xa4nyt siit\xc3\xa4._NEWLINE_Utrio on toiminut aktiivisesti monissa j\xc3\xa4rjest\xc3\xb6iss\xc3\xa4 ja oli vuosina 1980\xe2\x80\x931988 Someron kunnanvaltuuston sosiaalidemokraattisen ryhm\xc3\xa4n sitoutumaton j\xc3\xa4sen. Vuosina 1987\xe2\x80\x931991 Utrio oli Suomen Kirjailijaliiton hallituksen j\xc3\xa4sen ja vuosina 1999\xe2\x80\x932005 Minna Canthin seuran puheenjohtaja. H\xc3\xa4n on luennoinut kotimaassa ja ulkomailla. Utrio on ollut V\xc3\xa4in\xc3\xb6 Tannerin S\xc3\xa4\xc3\xa4ti\xc3\xb6n akateemikko vuodesta 2000. Vuonna 2002 h\xc3\xa4nelle my\xc3\xb6nnettiin el\xc3\xa4m\xc3\xa4nty\xc3\xb6st\xc3\xa4 Valtion tiedonjulkistamispalkinto._NEWLINE_Utrio on puolustanut julkisuudessa eutanasiaa. H\xc3\xa4nen mielest\xc3\xa4\xc3\xa4n omaehtoinen kuolema voisi ehk\xc3\xa4 olla my\xc3\xb6s ratkaisu suurten ik\xc3\xa4luokkien vanhentumisesta seuraavaan hoitaja- ja hoitopaikkapulaan._NEWLINE_Utrio oli vuosina 1965\xe2\x80\x931973 naimisissa kapteeni Jaakko Virkaj\xc3\xa4rven kanssa ja vuodesta 1974 Kai Linnil\xc3\xa4n kanssa ja j\xc3\xa4i leskeksi 2017. H\xc3\xa4nell\xc3\xa4 on kolme lasta. Vuonna 1975 Utrio muutti Somerniemelle (vuodesta 1977 osa Someroa). H\xc3\xa4n kokeili miehens\xc3\xa4 kanssa aluksi omavaraista maataloutta, mutta he lopettivat sen muutaman vuoden p\xc3\xa4\xc3\xa4st\xc3\xa4. Vuonna 1982 he perustivat Amanita-tuotantoyhti\xc3\xb6n. Siit\xc3\xa4 muodostui perheyritys, sill\xc3\xa4 siell\xc3\xa4 ty\xc3\xb6skenteli my\xc3\xb6s Meri Utrio, ja my\xc3\xb6hemmin henkil\xc3\xb6kuntaan liittyi my\xc3\xb6s poika Lauri Linnil\xc3\xa4 vaimonsa kanssa.\n_START_SECTION_\nYleist\xc3\xa4 teoksista\n_START_PARAGRAPH_\nUtrion romaaneja yhdist\xc3\xa4\xc3\xa4 se, ett\xc3\xa4 niist\xc3\xa4 useimmat sijoittuvat historiallisiin aikoihin, osa kaukaisempaan historiaan, osa l\xc3\xa4hemm\xc3\xa4s nykyp\xc3\xa4iv\xc3\xa4\xc3\xa4. P\xc3\xa4\xc3\xa4henkil\xc3\xb6 on usein jollakin tavalla Suomeen tai Suomen historiaan liittyv\xc3\xa4 nainen, joskin esimerkiksi teoksessa Vaskilintu (1992) toisena p\xc3\xa4\xc3\xa4henkil\xc3\xb6n\xc3\xa4 on mies, Eirik V\xc3\xa4kev\xc3\xa4. Tapahtumapaikkana on usein Suomi tai sen l\xc3\xa4hialueet, mutta v\xc3\xa4lill\xc3\xa4 kirjoissa esiintyy my\xc3\xb6s Konstantinopolin kaltaisia kaukaisia paikkoja._NEWLINE_Utrion romaanien p\xc3\xa4\xc3\xa4henkil\xc3\xb6t ovat yleens\xc3\xa4 keksittyj\xc3\xa4, mutta h\xc3\xa4n k\xc3\xa4ytt\xc3\xa4\xc3\xa4 sivuhenkil\xc3\xb6in\xc3\xa4 usein oikeasti el\xc3\xa4neit\xc3\xa4 ihmisi\xc3\xa4. Historiantiet\xc3\xa4myst\xc3\xa4\xc3\xa4n Utrio hy\xc3\xb6dynt\xc3\xa4\xc3\xa4 teosten yksityiskohdissa, jotka luovat aikakauden tunnelmaa. Kirjoissa nousee esiin arkisen el\xc3\xa4m\xc3\xa4n historia, eiv\xc3\xa4t ainoastaan suuret valtiolliset tapahtumat. Arkea tarkastellaan naisen n\xc3\xa4k\xc3\xb6kulmasta, jolloin my\xc3\xb6s naisen huono asema historiallisina aikoina n\xc3\xa4kyy. Toisaalta Utriolla on my\xc3\xb6s useita vahvoja naishahmoja, jotka pystyv\xc3\xa4t saavuttamaan itselleen verrattain hyv\xc3\xa4n aseman lujuutensa ja rakkautensa kautta._NEWLINE_Utrion voi n\xc3\xa4hd\xc3\xa4 jatkavan suomalaisen historiallisen romaanin perinnett\xc3\xa4. Vanhempien mieskirjailijoiden tuotantoon verrattuna Utrio on uudistanut historiallista romaania nostamalla naiset p\xc3\xa4\xc3\xa4henkil\xc3\xb6iksi. Lis\xc3\xa4ksi h\xc3\xa4nen tyylins\xc3\xa4 on kerronnaltaan yksityiskohtaista eik\xc3\xa4 h\xc3\xa4n juuri k\xc3\xa4yt\xc3\xa4 kerronnassa preesensmuotoja._NEWLINE_Utrion tietokirjat nostavat romaanien tavoin esiin naisten ja lasten historian, joka usein historiallisessa kirjallisuudessa j\xc3\xa4\xc3\xa4 v\xc3\xa4h\xc3\xa4lle. Eevan tytt\xc3\xa4ret on yksi Utrion merkitt\xc3\xa4vimmist\xc3\xa4 tietokirjoista. Teoksessa tarkastellaan naisen historiaa muinaisesta L\xc3\xa4hi-id\xc3\xa4st\xc3\xa4 ja antiikin Kreikasta nykyp\xc3\xa4iv\xc3\xa4\xc3\xa4n saakka. Eevan tytt\xc3\xa4riss\xc3\xa4 n\xc3\xa4kyy feministisen ajattelun pohjavire ja patriarkaalisen yhteiskunnan arvostelu. Teos on k\xc3\xa4\xc3\xa4nnetty seitsem\xc3\xa4lle kielelle._NEWLINE_Utrion teokset kustansi vuosina 1968\xe2\x80\x932009 Tammi. Vuodesta 2011 alkaen kustantajana on toiminut on perheyritys Amanita. Aiempien teosten uusia painoksia Tammi kuitenkin julkaisee edelleen.'